钦定古今图书集成/方舆汇编/边裔典/第101卷 > 《人物》
## 钦定古今图书集成/方舆汇编/边裔典/第101卷 > 《人物》

人但知蛮俗人物粗丑而甚黑，殊不知居于海岛幽
僻寻常闾巷间者，则信然矣。至如宫人及南棚妇女，
多有莹白如玉者，盖以不见天日之光故也。大抵一
布经腰之外，不论男女，皆露出胸酥，椎髻跣足，虽国
主之妻，亦只如此。国主凡有五妻，正室一人，四方四
人。其下嫔婢之属，闻有三五千，亦自分等级，未尝轻
出户。余每一入内，见蕃主必与正妻同出，乃坐正室
金窗中，诸宫人皆次第列于两廊窗下，徙倚窥视，余
备获一见，凡人家有女美貌者，必召入内，其下供内
中出入之役者，呼为“陈家兰”，亦不下一二千。却皆有
丈夫，与民间杂处，只于囟门之前，削去其发，涂以银
朱，及涂于两鬓之傍，以此为“陈家兰”别耳。惟此妇人
可以入内，其下馀人不可得而入也。内宫之前后，有
络绎于道途间，寻常妇女椎髻之外，别无钗梳头面
之饰，但臂中带金镯，指中带金指环，且陈家兰及内
中诸宫人皆用之。男女身上常涂香药，以檀麝等香
合成，家家皆修佛事。国中多有二形人，每日以十数
成群行于墟场间，常有招徕唐人之意，反有厚馈，可
丑可恶。